
[bookmark: TextBodyBegin]Eiropas Parlaments,
–	ņemot vērā iepriekšējās rezolūcijas par Kubu, 
–	ņemot vērā Reglamenta 150. pantu,
A.	tā kā cilvēktiesību aizstāvis un opozīcijas līderis José Daniel Ferrer García tika aizturēts 2021. gada 11. jūlijā saistībā ar plašajiem protestiem Kubā un kopš 2021. gada 14. augusta tiek turēts izolācijā; tā kā Kubas režīms viņu par miermīlīgu politisko aktivitāti jau vairāk nekā desmit gadus ir ieslodzījis, vajājis un iebiedējis; tā kā kopš 2023. gada marta viņš tiek turēts bez saziņas, viņa ģimene nav saņēmusi nekādu informāciju par viņa veselību un tai ir liegtas tiesības viņu apmeklēt; 
B.	tā kā Kubas režīms politieslodzītos tur visbriesmīgākajos apstākļos; tā kā ziņojumi liecina, ka José Daniel Ferrer ir kritiskā stāvoklī un tiek turēts bez piekļuves medicīniskai aprūpei, ar nepietiekamu pārtiku un nesanitāros apstākļos, kas ir spīdzināšanas un necilvēcīgas vai pazemojošas izturēšanās veidi; 
C.	tā kā cilvēktiesību situācija Kubā ir satraucoša, jo īpaši attiecībā uz disidentiem, kuri ir pakļauti satraucoša līmeņa novērošanai un patvaļīgai aizturēšanai; tā kā politieslodzīto skaits nav zināms, bet uzticami avoti norāda, ka režīms ir ieslodzījis vairāk nekā tūkstoti politieslodzīto, tostarp nepilngadīgos; tā kā starp daudzajiem politieslodzītajiem ir Luis Manuel Otero Alcántara un Lizandra Gongora, kuru veselības stāvoklis ir kritisks, 
1.	mudina Kubas režīmu nekavējoties un bez nosacījumiem atbrīvot José Daniel Ferrer un visus tos, kas politisku iemeslu dēļ patvaļīgi aizturēti par vārda un miermīlīgas pulcēšanās brīvības izmantošanu;
2.	nosoda sistemātiskos cilvēktiesību pārkāpumus un vardarbību, ko Kubas režīms vērš pret protestētājiem, politiskajiem disidentiem, reliģiskajiem līderiem, cilvēktiesību aktīvistiem un citām personām; mudina Kubas iestādes nekavējoties izbeigt represijas; 
3.	nosoda Kubas iestāžu īstenoto spīdzināšanu un necilvēcīgu, pazemojošu un sliktu izturēšanos pret José Daniel Ferrer un pārējiem politieslodzītajiem; prasa, lai no režīma vajāšanas cietušo ģimenēm tiktu nodrošināta tūlītēja piekļuve viņiem līdz viņu atbrīvošanai un lai cietušajiem tiktu sniegta medicīniskā aprūpe; 
4.	atkārtoti pauž beznosacījumu atbalstu Kubas tautai un visiem cilvēktiesību aizstāvjiem Kubā par viņu apņēmību iestāties par brīvībām un tiesībām, kuras viņiem gadu desmitiem liedzis Kubas režīms; aicina režīmu uzklausīt savus pilsoņus un iesaistīties iekļaujošā nacionālajā dialogā, kura mērķis ir modernizācija un demokratizācija;
5.	atkārtoti aicina Padomi piemērot ES globālo cilvēktiesību sankciju režīmu (ES Magņitska likums) un noteikt sankcijas pret personām, kas ir atbildīgas par pastāvīgajiem cilvēktiesību pārkāpumiem Kubā;
6.	atkārtoti pauž savu jau vairākkārt pausto nostāju attiecībā uz iespēju aktivizēt PDCA apturēšanas klauzulu, ņemot vērā, ka Kubas režīms pastāvīgi pārkāpj nolīguma galvenās cilvēktiesību klauzulas;
[bookmark: TextBodyEnd]7.	uzdod priekšsēdētājai šo rezolūciju nosūtīt Kubas režīmam, Komisijas priekšsēdētājas vietniekam / Savienības Augstajam pārstāvim ārlietās un drošības politikas jautājumos, Komisijai, dalībvalstīm, Apvienoto Nāciju Organizācijai un Latīņamerikas un Karību jūras reģiona valstu kopienai.

